42. schôdza NR SR - 1.deň - B. popoludní pokračovanie 2
Dátum: 2014-11-09
Poslanec: Chren, Martin (-)
Druh vystúpenia: Vystúpenie v rozprave

Príjemné dobré ráno. Vážená pani predsedajúca, ctené kolegyne, ctení kolegovia, zjavne skorá ranná a nedeľná hodina 04.22 mnohých núti udržiavať sa pri vedomí aj rôznymi pokrikmi a zasahovaním do debaty. Dúfam, že to nebude sprievodným javom aj tohto môjho prejavu. A je mi ľúto, že pán predseda vlády s pánom predsedom parlamentu niekde spolu spia ako nejakí registrovaní partneri, miesto toho, aby boli medzi nami a diskutovali, argumentovali, tak ako zákon a slušnosť káže, ale zároveň oceňujem aspoň troch ministrov, ktorí tu medzi nami sú, že vydržali a že teda sú prítomní. Priznám sa, že sa mi veľmi nepozdávajú zvolávania schôdzí na odvolávanie ministrov a iných funkcionárov strany SMER, ak sa nedokáže pod ne podpísať a zhodnúť na tom aspoň prevažná väčšina opozície, ale zároveň platí, že sú situácie, keď má opozícia jednoducho povinnosť konať. A dnes je takáto situácia. To, že tu stojíme, to nie je naša možnosť, to je priam naša povinnosť. Škandál okolo nákupu predraženého CT prístroja v piešťanskej nemocnici nominantmi strany SMER je špičkou ľadovca. Každým dňom sa objavujú nové a nové informácie o predražených nákupoch aj v ďalších nemocniciach (sedem prístrojov v Trnave predražených dvojnásobne, operačné stoly v Nitre a ďalšia a ďalšie). Je úplne zjavné, je úplne zrejmé, že nejde len o nejaké náhodné ľudské zlyhanie, ale že ide o celý prepracovaný systém príživníctva na zdraví ľudí. Pán kolega Bublavý, čo je to za krajinu, kde si musia pacienti aj vaši voliči priniesť do nemocnice vlastný toaletný papier a tá nemocnica obratom ruky zaplatí viac ako milión eur navyše za predražené CT-čko, čo za krajinu to tu budujete, ako to tú krajinu spravujete? Pán premiér so svojimi ľuďmi urobili zo zlodejiny integrálnu súčasť systému a predseda vlády nesie za konanie svojich ľudí plnú zodpovednosť, zvlášť keď vieme, tak ako tu už mnohokrát zaznelo, že doteraz obetoval z taktického hľadiska len zopár pešiakov. Ale všetci vieme, všetci vedia a všetci vidia, že ryba smrdí od hlavy. Možno by bol pán premiér prekvapený, ale ja vysoko oceňujem jeho konanie, keď odvolal ministerku zdravotníctva pani Zvolenskú a keď sa dohodol na odchode aj s členkou dozornej rady a podpredsedníčkou parlamentu, z jej funkcie. Ale všetci vieme, že oné dve dámy nie sú tými skutočnými aktérmi, ale práve, naopak, ony boli len bariérou, ktorá slúžila na to, aby chránila tých skutočne zodpovedných, tých, ktorí sa skrývajú za nimi a za firmami registrovanými v krajinách, ako je Belize, a ich pád znamená len pád jedného ochranného valu tých skutočne zodpovedných a musíme ísť ďalej, zisťovať fakty a skutočnosti, že nám to nemôže stačiť a že nás to nemôže zastaviť. Zdravotníctvo navyše nie je jediným sektorom, na ktorom bohatnú politicky spriaznení príživníci, neprejde deň, aby odvážni ľudia a novinári neinformovali o stále nových a nových kauzách. V podstate každý deň prinášajú médiá nejakú novú kauzu, nové škandály, či je to na hospodárstve, či je to na ministerstve obrany, či je to na ministerstve školstva. Nominanti jednej jedinej strany SMER ovládajú celý systém. Ovládajú rezorty, ovládajú vládu, ovládajú políciu, nanominovali svojich ľudí na prokuratúru, nanominovali svojich ľudí na súdy a napriek tomu je tých škandálov už tak veľa a sú také veľké a významné, že ani pri všetkej tejto moci ich nedokážu udržať pod pokrievkou. V apríli 2011 sám odvolávaný predseda vlády Robert Fico, vtedy ešte opozičný poslanec, povedal, keď navrhoval odvolať premiérku Ivetu Radičovú za kauzu prenájmu budovy Daňového úradu v Košiciach, že hlasovanie v parlamente ukáže, aký boj proti klientelizmu a korupcii majú jednotlivé vládne strany. Dnes dochádza na jeho slová. Dnes to hlasovanie ukáže, aký postoj ku korupcii a klientelizmu majú jednotlivé politické strany. Dnes sme v situácii, keď platí aj výrok predsedu vlády Roberta Fica, že nikde v histórii nebola na Slovensku korupcia k premiérovi bližšie, ako je to teraz. Veď aj on sám ako predseda vlády bol o škandále v piešťanskej nemocnici informovaný listom dávno predtým, než prepukol v médiách, ale nekonal. Trikrát bol o tom informovaný a nekonal. Preto dnes nie je pre nás len možnosťou, ale aj našou povinnosťou ako opozície pokúsiť sa o odvolanie predsedu vlády. My vieme, aké sú pravidlá hry a že by sa musel stať zázrak, aby sa nám dnes podarilo Roberta Fica odvolať, ale dnešná schôdza má aj iný význam. Dnešná schôdza napriek tej nočnej hodine, v ktorej sa odohráva, napriek tomu, že sa odohráva pod rúškom noci, by nemala byť v prvom rade o zlodejinách, by nemala byť v prvom rade o ľuďoch, ktorí sa pod rúškom noci musia schovávať pred ľuďmi za činy, ktoré napáchali. Dnešná schôdza by mala v prvom rade poukázať na odvahu, na odvahu ľudí, ktorí sa napriek vláde strany SMER, ktorá drží v rukách všetko od polície až po prokuratúru, neboja postaviť za dobrú a za správnu vec. Dnešná schôdza by mala ukázať, že ľudia ako MUDr. Alan Suchánek a zdravotná sestra Magda Kovačovičová, čo neúnavne poukazovali na predražený nákup v piešťanskej nemocnici, nie sú sami. Dnešná schôdza by mala poukázať na to, že skvelá novinárska robota Barbory Demešovej a ďalších žurnalistov má zmysel a že ľudia vedia, že konali správne a že sú im vďační a že za ich statočnosť sa im treba poďakovať a že ju treba oceniť. Dnešná schôdza je prejavom úcty voči nim a voči desiatkam a stovkám ďalších ľudí a ďalších bielych vrán, čo sa neboja vystúpiť proti arogancii moci, proti korupcii a proti rozkrádaniu, ak by vedeli, že ich odkaz zdola sa dostane aj sem do parlamentu, do najvyššej politiky, aby všetci ľudia vedeli, že za správnu vec sa stále oplatí bojovať a že, áno, vystúpiť a upozorniť na zlo nie je nejakým excesom, že by to malo byť normou, nech to zlo vykonáva ktokoľvek pri akejkoľvek vláde a akokoľvek mocne. Dnešná schôdza je v neposlednom rade prejavom úcty voči všetkým obyčajným ľuďom, ktorí sa stretli s nedostatkami slovenského zdravotníctva, voči pacientom, ktorým na onkologickom oddelení oznámili, že majú rakovinu, ale že na to, aby zistili v akom štádiu je a koľko im zostáva života, či sú to týždne alebo roky, si budú musieť počkať niekoľko týždňov alebo mesiacov, pretože CT vyšetrenie je drahé a oni sú v poradovníku a dostanú sa naň až o týždne alebo mesiace. Koľko vyšetrení, koľko operácií, koľko zachránených životov by mohlo byť za ten predražený milión eur v piešťanskej nemocnici zachránených? Dnešná schôdza nie je v prvom rade o opozícii. Dnešná schôdza je v prvom rade dlhom samotného Roberta Fica voči tým 44 % ľudí, ktorí mu dôverovali vo voľbách v roku 2012. Vážené dámy, vážení páni, rád by som sa teraz s vami podelil o svoj názor, o argumenty, fakty a dôvody, prečo som skalopevne presvedčený, že Robert Fico by už viac nemal byť predsedom vlády našej krajiny, pričom ten najzávažnejší dôvod už pomenovali moji kolegovia predrečníci. Slovensko má jednoducho na viac. O pár dní oslávime 25. výročie boja za slobodu a demokraciu, 25 rokov od 17. novembra 1989. A ako včera veľmi trefne zhrnul náš kolega Martin Poliačik stav, v ktorom sa naša spoločnosť dnes nachádza, určite nie je ten stav tým, za čo v roku 1989 vyšli ľudia do ulíc. Určite sa nepostavili proti všemocnému režimu jedinej strany len preto, aby sa vrátili k vláde jedinej strany, ktorá úplne ovláda všetko a napriek tomu a v rozpore so svojím prísľubom blokuje obsadenie nezávislých a kontrolných orgánov, ako je napríklad NKÚ, opozíciou. Vláda jedinej strany dokonca zachádza tak ďaleko, že tvrdí, že voči nej neexistuje žiadna iná alternatíva, lebo že každá alternatíva by zároveň musela byť zlepencom viacerých strán. Tak si zvykli, že ich nikto nekontroluje, že nemusia nikomu skladať účty, že slovami predsedu parlamentu pána Pašku, „vyhraj voľby a môžeš urobiť všetko," akúkoľvek inú vládu, ktorá by bola založená na systéme váh a protiváh, na vzájomnej kontrole, na diskusii a na argumentácii, nálepkujú ako zlepenec, pričom tvrdia, že žiadna alternatíva voči nim neexistuje. Nuž my sme a s nami mnohí občania sú presvedčení, že dnes Slovensko dospelo do stavu, keď čokoľvek bude lepšou alternatívou, než je vláda strany SMER a tej skupinky, ktorá sa za ním skrýva. Vážení kolegovia, vážené kolegyne, v tomto parlamente prijímame ročne stovky zákonov, ktorými sa riadi naša spoločnosť. Je ich čím ďalej, tým viac, ale ľuďom na Slovensku sa život nijako nezlepšil. Ak by bol pán premiér naozaj chlap, postavil by sa a argumentoval by, koľkým ľuďom sa dnes na Slovensku žije lepšie, než sa im žilo pred dvoma rokmi, komu vláda strany SMER naozaj prospela a pomohla, komu táto vláda naozaj zvýšila životnú úroveň, teda okrem tých pár kamarátov. Vládu strany SMER najviac charakterizuje tá anekdota o predsedovi vlády, ktorý príde večer domov, zloží si z ruky hodinky za 20-tisíc eur, otvorí kabelu z krokodílej kože a vytiahne odtiaľ dve zložky dokumentov a hovorí svojej manželke: „Dnes sme na vláde schválili opatrenia, že sa konečne budú mať Slováci lepšie." Zoberie následne prvý fascikel a hovorí: „Tu je zoznam tých opatrení." A potom zoberie druhý fascikel a hovorí: „A tu je zoznam tých Slovákov." Zákony sa za tejto vlády v tomto parlamente nerobia pre občanov, ale vo väčšine sú výsledkom politických kšeftov pre mecenášov v pozadí strany SMER alebo pre iných lobistov. To je tá skutočná alternatíva voči tak nenávidenému zlepencu, mocenský monolit, ktorý si robí všetko, čo chce robiť v prospech úzkych záujmových skupín a v prospech vybraných jednotlivcov. Nie občan, ale stranícky, prípadne osobný záujem je motívom ich snahy a zjednávania. Zákony sa tak prijímajú netransparentne, bez diskusie, len za sily väčšiny, česť výnimkám. SMER je arogantný. Slovami vlastných predstaviteľov hovorí, že môže všetko, lebo vyhral voľby heslami o istote. Ale aká to je istota? Je taká, že podnikateľské prostredie na Slovensku sa každoročne nezlepšuje a sme na úrovni afrických krajín, je taká, že ak nie ste kamarát strany SMER, tak nemáte šancu, že váš spor na súde bude ukončený v normálnom čase a spravodlivo, je taká, že ak ste členom strany SMER, tak viete zariadiť aj to, že IC vlak bude stáť v dedine Horná Štubňa, lebo odtiaľ je jedna pani poslankyňa, samozrejme, za SMER, je taká, že ak ste členom strany SMER, tak vám vláda na úkor všetkých dôchodcov, na úkor všetkých učiteľov a na úkor všetkých ostatných občanov odpustí dlhy v rámci volebnej kampane. Takže jediná istota, ktorú strana SMER realizuje, je istota daná jej členom a spriazneným podnikateľom, že sú vyššie nad občanmi, že môžu kšeftovať, že môžu kradnúť a že môžu papalášiť, a to na úkor všetkých ostatných ľudí. Nikto nie je dokonalý, ako predviedol aj na úvod tejto schôdze pán predseda vlády. Ak budete chcieť, budete môcť na môj príspevok reagovať aj tak, že budete poukazovať na zlyhania počas iných vlád a na kauzy, ktoré sa s nimi spájali. A budete mať čiastočne pravdu. Každé jedno podozrenie, nech je voči komukoľvek, treba riadne vyšetriť a treba vyvodiť z neho zodpovednosť. Ale nič z toho vás neospravedlňuje. Na Slovensku sa za vašej vlády nielenže kradnutie nezmiernilo, ale tu zlodejstvo rozbujnelo do rekordných rozmerov. Ak sa niečo nezmení, štát buď zbankrotuje alebo po uši zadlží nasledujúcich desať generácií. Ako napísal spisovateľ Michal Horecký, tu na Slovensku nie je problém obstarať CT prístroj pre piešťanskú nemocnicu až o milión eur drahšie, ako je jeho bežná cena, pričom na juhu Slovenska zúfalo chýbajú lieky proti žltačke (v roku 2014). Súčasná mocenská verchuška počíta s tým, že sústavne zabávaná verejnosť na všetko rýchlo zabudne, nespokojnosť sa umlčiava len ďalším stupňovaním populizmu, ako sú takzvané vlaky zadarmo, čo je reklamná kampaň vládnej strany za peniaze daňových poplatníkov. Tento legalizovaný spôsob tunelovania kradne Slovensku budúcnosť, s týmito ľuďmi pri moci sa to tu nemôže pohnúť dopredu, oni nedovolia presadiť spravodlivejší a demokratickejší systém. A preto je dôležité strhnúť vám a vašej vláde masku, pod ktorou sa skrývate, strhnúť masku za drahé peniaze vyrábanú profesionálnymi tímami na politický marketing, ktorá vám pomáha zakrývať, že jedno robíte a o inom ľudí presviedčate, strhnúť masku, ktorou zakrývate, že vodu kážete a víno pijete, že sľubujete hory-doly, ale výsledkom schopnosti vašej vlády je len spálená zem, prehlbovanie chudoby, zhoršovanie podmienok na život, nárast zlej atmosféry v spoločnosti. S týmto systémom práce začal odvolávaný premiér už v počiatkoch svojej politickej kariéry. Do politiky vstúpil tým, že presadzoval takzvaný farmársky zákon a tváril sa, ako ním vyrieši konkrétne problémy drobnej kriminality v regiónoch. (Ruch v sále.) Nuž povedzte, pán minister, farmársky zákon koľkým ľuďom naozaj pomohol, koľko problémov vyriešil. Splnil ním váš predseda svoje sľuby? Nie. Ako je symptomatické pre vašu politiku, prinášate rezolútne a obrovské nesplniteľné sľuby, ale vaše reálne skutky a výsledky sú v rozpore s tým, čo sľubujete. Ďalším takýmto zákonom, kde vám treba strhnúť masku, je zákon o preukazovaní pôvodu majetku. To bolo slov, to bolo kampane, to bolo sľubov, ako bude tento zákon fungovať. Prosím vás, koľko ľudí bolo na základe tohto zákona o preukazovaní pôvodu majetku postihnutých? Nebol to nikto, ani jeden jediný. Jeden proces beží v Košiciach, ale ani ten nemá nič spoločné s politikou, lebo ten zákon je bezzubý, lebo ten zákon bol len maskou, aby ste sa tvárili, že niečo robíte, ale pritom ste to urobili tak, aby nikomu nič nehrozilo. A rovnako skončí aj nedávno schválený zákon na ochranu oznamovateľov korupcie, ktorým sa tak chvastáte. Nenaskočím na všeobecnú vlnu ovácií, lebo tento zákon bol schválený ako neúčinný a bezzubý, na rozdiel od tých zákonov, ktoré boli v parlamente predložené predtým a ktoré SMER vždy odmietol. Demaskovať ale treba oveľa viac konkrétnych činov, ktoré vláda strany SMER robí, pri ktorých sa tvári, ako keby boli sociálni demokrati, a pritom sú len v prospech vybraných skupín a na úkor bežných ľudí. Pán premiér by mal byť odvolaný za to, že slovenským dôchodcom priklepol 12-eurové zvýšenie vianočného dôchodku a pri odôvodnení jeho vlastný minister uviedol, že tým zabezpečí ľudskú dôstojnosť dôchodcov. Veď už len za to, že si súčasná vláda tejto krajiny cení ľudskú dôstojnosť na 12 eur, si zaslúži byť odvolaný. Táto vláda nedokáže systémovo a skutočne zlepšiť život ľudí na Slovensku, na to je to neschopná vláda, často tvrdí, že situácia je ťažká a že nie sú peniaze, ale pritom sa v rozpočte bez problémov nájde takmer miliarda korún na garáže pre poslancov priamo na Bratislavskom hrade, na jednom z historicky najstarších osídlení na našom území. Stavia, samozrejme, príslušná firma je jedného z najväčších sponzorov a z najbližších priateľov pre celú vládu. Mohol by som pokračovať nehoráznymi kauzami, ako sú povinné vrátenie miliónov z eurofondov, privatizácia paroplynu či tajný nákup lietadiel Spartan. Je toho toľko, že to už ľudia ani nestíhajú sledovať. A na to táto vláda vsádza. Takmer všetko, čo robíte, je skryté za nejakou maskou a je postavené na pekne zabalených klamstvách, napríklad aj tento týždeň. Tvárite sa, že vykonávate politické povinnosti v regiónoch a zároveň že bojujete proti zneužívaniu komunálnych volieb. Pritom týždeň pred voľbami idete výnimočne ako vláda do regiónov, práve preto, aby ste si robili predvolebnú kampaň. Pán premiér tu hovoril o podpore sociálnej ťažby uhlia na hornej Nitre, teda on spomenul Horehronie, keby naozaj poznal Slovensko, tak takto by sa pomýliť nemohol, ale to už nepovedal, že tie peniaze nejdú baníkom, ale že tie peniaze idú jednej firme, že tie peniaze idú talianskemu Enelu, respektíve Slovenským elektrárňam a že počas prvej vlády Roberta Fica stúpla dotácia pre Enel dvojnásobne, z 35 mil. na 70 mil. eur. Keď sme zisťovali, prečo sa zdvojnásobila dotácia platená z cien elektrickej energie všetkými občanmi Slovenska, dotácia Enelu z 35 mil. na 70 mil. eur, zistili sme, že to bol politický business deal. Predseda vlády sa dohodol s týmto talianskym investorom, že im zdvojnásobí peniaze o 35 mil. eur, aby ho nežalovali na arbitrážnom súde za to, aké štruktúrne zmeny urobil v cenách elektriny. A maskujete to dotáciou pre baníkov, pritom tie peniaze končia v Slovenských elektrárňach a zdvojnásobila sa tá suma, ktorá končí v Slovenských elektrárňach. Na základe čisto účelového precenenia aktív stúpla o vyše miliardu korún. Aj túto masku vám teda treba strhnúť, na dotáciách pre baníkov zarába niekto úplne iný a vôbec nie tých 4-tisíc baníkov na hornej Nitre. Keď hovoríme o elektrárňach, prečo sa nepriznáte, že ten akože zlý Enel, proti ktorému dnes bojujete, mal od vás sľúbených odpustenie 200 mil. eur privatizačného doplatku v takzvanom nulovom variante, ktorý na vládu priniesol minister hospodárstva, vtedy pán Jahnátek, a ktorý premiér sám prisľúbil vlastnoručným podpisom memoranda. Aj boj proti Enelu je len maskou. Len sa tvárite, že to robíte, ale v skutočnosti robíte opak. A veľmi rád si počkám na to, ako dopadne dostavba Mochoviec, ku ktorej sa zaviazal práve dnes odvolávaný premiér, kde už dnes sa zlietajú supi, ktorí budú presviedčať, aby štát odkúpil naspäť podiel v Slovenských elektrárňach len preto, aby skupina vplyvných sponzorov vedela znova zarobiť na tej dostavbe, ktorá bola totálne zbabraná a bude stáť ešte ďalších viac ako 2 mld. eur. To je mnohonásobne väčší kšeft, než boli všetky ostatné kšefty, na ktorý si dnes brúsite zuby. A ten treba tiež demaskovať. V energetike môžeme pokračovať. Tvárite sa, že ste bojovali proti rastu cien plynu, ale len za cenu stámiliónových žalôb, ktoré by zaplatili práve tí ľudia a dôchodcovia, ktorých akože chcete chrániť. O cenách plynu na Slovensku odjakživa rozhoduje ÚRSO, Úrad pre reguláciu sieťových odvetví. A ÚRSO je odjakživa v rukách nominanta strany SMER, pána Holjenčíka. Za všetky zvyšovania cien plynu na Slovensku môže ÚRSO, ktoré je riadené nominantom strany SMER. Za každé jedno zvýšenie cien plynu na Slovensku môže nominant strany SMER. On o tom rozhodol. A práve zavedenie pravidla, ktoré zakázalo podávať cenové návrhy, o ktorom tu hovoril pán minister Kaliňák, predstavenstvu a vyžadovalo si súhlas štátu, je príkladom takého maskovacieho opatrenia. Návrh predstavenstva neznamená, že zdražie plyn. O zdražení plynu rozhoduje len a len nominant strany SMER, pán Holjenčík. Ale vy ste sa tvárili, ako keby ste zachránili celú krajinu týmto zákonom, ktorý by zase stál Slovákov milióny eur na súdnych sporoch, keby nebol zrušený. A keď hovoríme o zakrývacích a maskovacích manévroch, čo je posledná novela ústavy o vode, ako to bolo? Minister Žiga dostal po prstoch od premiéra Fica, len čo sa prevalil jeho chystaný kšeft s pridelením povoleniek na vývoz pitnej vody do zahraničia spriazneným skupinám v novele zákona o vodách. A ani nezmyselnú úlohu, ktorú na prekrytie tohto biznisu dostal, nedokázal splniť. Novela ústavy, ktorú totiž predložil do parlamentu, predaj pitnej vody do zahraničia nezakazovala. Naopak, povoľovala ho. A až na moje upozornenie a až na náš opozičný návrh potom neochotne upravil novelu ústavy tak, aby naplnil príkaz svojho premiéra, ktorý mu kvôli chystanému kšeftu dal po prstoch. Veď vám strhnime tú masku, za ktorú sa skrývate. Jedno hovoríte a úplne iné robíte. Chválite sa sociálnymi istotami, ktoré ľuďom údajne dávate. Ale aké sú tie istoty? Ako sa majú počas vašej vlády pracujúci, ktorým neustále zvyšujete dane a zavádzate nové poplatky? Ako sa chcete pozrieť do očí státisícom živnostníkov, ktorým sa de facto zdvojnásobili preddavky na povinné odvody za posledný rok? Viete, koľko tisíc drobných živnostníkov muselo požiadať o pôžičky a o splátkové kalendáre, aby živnostníci boli vôbec schopní zaplatiť povinné odvody? Strhnite si už masku a priznajte sa, že jednou rukou dôchodcom prihodíte 12 eur naviac na vianočných dôchodkoch a na druhej strane im päťnásobne viac vyberiete na DPH, ktorá mala klesnúť. Bol to zákon schválený a platný, že DPH mala klesnúť, a vy ste zmenili zákon, aby ste ju zvýšili, aby DPH neklesla. Vy ste zaň hlasovali. Priznajte sa, že nedokážete udržať v rukách verejné financie, nie inak ako za cenu brutálneho zvyšovania daní. Strhnite si masku a priznajte sa, že bezplatné vlaky, lebo nič zadarmo neexistuje, ani vlaky zadarmo neexistujú, zaplatia daňoví poplatníci a že schválenie bezplatných vlakov slúžilo najmä na prekrytie zvyšovania daní podnikateľom o 300 mil. eur ročne. Priznajte sa, aký by bol deficit štátneho rozpočtu, keby ste brutálne nezvyšovali dane. Zhoďte si masku a jasne sa priznajte, koľko ste ušetrili na štáte a na administratíve. Ja vám to presne poviem. Nič ste tak neušetrili. Výdavky štátu počas vašej vlády neklesajú. Naopak, deje sa to, že stúpajú dane a zároveň aj tak stúpa aj deficit oproti plánovanému deficitu. Áno, aj počas vlády Ivety Radičovej bolo treba krotiť deficit a bojovať s ním. Áno, situácia v tom nie je dobrá. Ale zatiaľ čo váš boj proti deficitu ide celý na úkor ľudí, počas vlády Ivety Radičovej boli dve tretiny konsolidácie na úkor štátu a úradov, opasok si musel utiahnuť štát, nie ľudia. Postavte sa čestne pred ľudí a priznajte sa, že nie ste schopní šetriť, a preto musíte brutálne zvyšovať dane, aby si pán minister Glváč mohol kúpiť lietadlá Spartan za 85 mil., že všetko, čo rozdávate, ide na úkor ľudí. Jednou z najväčších masiek, jedným z najväčších krycích opatrení... (Reakcie z pléna.) Jednou z najväčších masiek, jedným z najväčších krycích manévrov, ktoré vaša vláda používa, je boj proti daňovým podvodom. Je to geniálny a brilantný politický marketing. Veď kto by už bol za daňové podvody? Všetci sme proti daňovým podvodom. Chválite sa tu úspechom, ale napriek tomu efektívnosť výberu DPH dnes ešte stále nie je ani na takej úrovni, na akej to bolo za vašej prvej vlády, ešte stále je horšia, napriek všetkým tým opatreniam, ktoré ste poprijímali. Tvárite sa, že bojujete proti daňovým únikom. A využívate túto masku ako krycí manéver, aby ste brutálne zvyšovali dane ľuďom a firmám. Tvárite sa, pán minister Kažimír tu tým argumentoval, že ste zvýšili dane len bohatým a monopolom, no ale čo poviete tým desiatkam tisíc drobných živnostníkov, ktorým ste dvojnásobne zvýšili preddavky na odvody? To sú boháči? Alebo to sú monopoly? Čo poviete bežným ľuďom, ktorí si kupujú úplne obyčajné autá, ale tiež musia platiť novozavedenú registračnú daň, ktorú ste vymysleli, všetkým tým dôchodcom a bežným ľuďom, ktorí už mali šetriť na DPH, ale zaplatia o 30, o 50 eur ročne navyše, lebo ste schválili zákon, ktorý zabránil zníženiu tej sadzby o 1 %, a všetkým tým občanom, ktorí mali ušetriť 60 eur ročne na zrušení koncesionárskych poplatkov, ale ich neušetria, lebo hoci zákon bol prijatý a zákon bol platný, vy ste ho zrušili, vy ste koncesionárske poplatky znovu zaviedli? A nemá nič s bojom proti daňovým únikom toto, rovnako ako mnohé ďalšie opatrenia, ktoré ste poprijímali, napríklad predĺženie odpisovania budov z 20 na 40 rokov, na ktorom ozbíjate firmy o vyše 70 mil. eur. Čo toto má s daňovými únikmi? Nič a to by som mohol hovoriť o x ďalších opatreniach, ktoré poškodili podnikateľské prostredie na Slovensku. Napríklad pán minister Kaliňák nás pochválil dnes večer za zrýchlenie registrácie nových podnikateľských subjektov. Ale bola to vláda Roberta Fica, ktorá zavedením nových opatrení, napríklad povinného súhlasu daňovej správy s nadobudnutím obchodného podielu predĺžila tú registráciu až o 30 dní. My sme prácne, sám som sa na tom narobil, robili na tom, aby sa registrácia firmy skrátila z 5 dní na 3, a vy ste prišli a šmahom ruky ste ju predĺžili o mesiac. Priznajte sa aj, že Slováci musia za vašej vlády platiť za zdravotníctvo viac, ako je priemer toho v rozvinutých krajinách. Vy, ktorí ste si robili kampaň proti dvadsaťkorunovým poplatkom za recept, necháte finančné skupiny vyťahovať za zdravotníctvo z vreciek ľudí oveľa viac peňazí, než je to bežné v oveľa bohatších krajinách, kde majú dôchodcovia až trojnásobné dôchodky. Strhnite si masku a priznajte tu pravdu. Tvárite sa, že zdravotníctvo je bezplatné, ale pritom takmer štvrtinu všetkých peňazí musia občania zaplatiť z vlastného vrecka nad rámec povinných odvodov. Vy odkrojíte každému pracujúcemu každý mesiac z jeho mzdy 14 % na zdravotných odvodoch. A ešte musia ekvivalent ďalších 3,5 % zaplatiť cash. Tvárite sa, že zdravotníctvo je bezplatné, ale váš minister financií zavádza lekárom registračné pokladne, aby to bezplatné zdanil. To je maskovanie na profesionálnej úrovni. Vážení páni zo strany SMER, táto schôdza je o tom, ako SMER ožobračuje naše zdravotníctvo a ako dokazuje ľuďom, že aj keď sú v práve, neznamená to nič. MUDr. Suchánek vo včerajšom rozhovore pre denník SME uviedol, že keď bolo jasné, že kšeft s CT-čkom zablokujú zástupcovia zamestnávateľov, nominanti ministerstva navrhli protizákonnú zmenu stanov a navýšili tam počet členov správnej rady za štát. Títo následne rozhodli o uzatvorení tohto kšeftu a čestní ľudia si mohli ísť pískať. To bol citát. Čiže išlo o jasne účelové, o jasne premyslené a o jasne naplánované konanie. A presne o tomto je celá politika strany SMER. Keď si dovolí niekto protirečiť a nebodaj žalovať, ako to vy nazývate, tak s ním zametiete, po dobrom alebo po zlom. Vy sa len tvárite, že dobre spravujete našu krajinu, v skutočnosti je už dnes jasné, že Slovensko neodovzdáte v lepšom stave, než v akom ste ho prebrali. A masku, ktorú nosíte, si už dlho na tvári udržať nedokážete. Ďakujem veľmi pekne za pozornosť.